Michael Aastrup Jensen (V), 2010-05-25:
Vi ønsker et effektivt og funktionelt samfund, hvor man kan deltage aktivt i de vigtige dagligdags handlinger som at gå på arbejde, være sammen med familien og betale sine regninger.
Derfor spiller offentlige myndigheder også en helt central og altafgørende rolle, når vi politikere skal forbedre danskernes hverdag.
Den offentlige sektor er nødt til at være så god som overhovedet muligt.
Ja, faktisk ønsker vi, at den skal være den absolut bedste i verden.
Regeringen har gjort et stort stykke arbejde for at skabe rum for den offentlige sektor til at udvikle sig, og en af de vigtigste udviklingsretninger er at gøre borgernes daglige interaktion med offentlige myndigheder så nem og behagelig som overhovedet muligt.
Først og fremmest vil det skabe en bedre kommunikation mellem borger og myndighed, men en god og effektiv strategi vil også spare det offentlige for millioner af kroner i administrationsarbejde.
Lad mig sige det, som det er.
Jeg er ikke ligefrem en teknologiforskrækket person.
Jeg mener, at it er en stor hjælp i vores hverdag og ikke en besværlighed.
Det er selvfølgelig klart, at der stadig findes mennesker i Danmark, som vægrer sig ved at skulle udfylde selvangivelsen på nettet, bruge netbank eller for den sags skyld anmelde et cykeltyveri via politiets hjemmeside.
Denne gruppe mennesker skal vi naturligvis have fat i, og det gør vi bedst ved hele tiden at optimere og brugerteste vores offentlige serviceorganers hjemmesider på nettet.
Det er jo egentlig heller ikke anderledes end den opgave, vi dagligt har med at teste den såkaldte face to face-service i den offentlige sektor.
Men hvorfor er digitalisering vigtigt?
Lad mig komme med et eksempel, der måske kan overbevise de mere teknologiforskrækkede tilhørere.
Hvor mange forskellige medarbejdere skulle egentlig aktiveres for at foretage denne helt åbenlyst simple opgave?
Det var en.
Det var to.
Derefter skal en medarbejder i et jobcenter bruge tid og ressourcer på at modtage AR 245 og placere dagpengemodtageren på et kursus.
Det var tre.
En digitalisering vil ikke fjerne arbejdet for disse tre mennesker, men blot minimere spildtiden ved at tillade dagpengemodtageren at udfylde AR 245 digitalt, hvorved den kan godkendes på meget kort tid.
Det er simpelt hen spild af tid at lade offentligt ansatte rende rundt i et såkaldt kafkask system med formularer og ligegyldige møder.
Man bliver mindet om Asterix' klassiske møde med det romerske bureaukrati.
Et lille eksempel mere for blot at illustrere udfordringen: I Københavns Kommune koster det 110 kr. at håndtere en e-mail fra en borger, mens et telefonopkald koster 40 kr. Benytter borgeren sig derimod af en selvbetjeningsløsning, koster det kun kommunen 4 kr.
Der er med andre ord mange penge at spare ved at lade borgeren bruge selvbetjening.
Kommunerne anslår selv, at de vil kunne spare op imod 260 mio. kr., hvis blot 30 pct. af borgerne er selvhjulpne i 2012.
Derfor mener Venstre, at kommunerne og regionerne skal anvende digitale modeller, hvor det er muligt, samt være meget bedre til at dele erfaringerne med brugen af digitale borgerservicer med andre kommuner og regioner.
På den måde opnår vi den optimale udnyttelse af den digitale fremtid og sikrer samtidig, at borgerne føler sig som meddeltagere i systemet frem for kastebolde mellem offentlige instanser.
Vi giver altså dermed borgerne magten over deres eget liv tilbage og sørger for, at den offentlige sektor får mulighed for at fokusere på de reelle opgaver i stedet for at lege romerske bureaukrater.
Tak for det.